

**odbor kontroly a prevencie korupcie**

**Mlynské nivy 44/a, 827 15 Bratislava 212**

Vážený pán

Ivan Čechovič

Vážený pán

Ján Mišovie

Martinček 5

034 95 Likavka

|  |  |  |  |
| --- | --- | --- | --- |
| Váš list číslo/zo dňa | Naše číslo | Vybavuje/linka | Bratislava |
| 11. 09. 2023 | 212390/2023-1030-571823 | 02/4854 1577 | 15. 12. 2023 |

Vec

Oznámenie výsledku vybavenia petície

Vážený pán Mišovie,

Ministerstvu hospodárstva SR (ďalej len „MH SR“) bolo dňa 26. 09. 2023 doručené podanie petičného výboru zloženého z bývalých poškodených zamestnancov spoločnosti   
SCP, a. s., Ružomberok, obsahujúce originály listov podpisových hárkov s predmetom označeným ako *„Petícia“* a zároveň mu bolo z Úradu vlády Slovenskej republiky dňa   
02. 10. 2023 postúpené obdobné podanie tiež označené *„Petícia“* (spolu ďalej len „petícia“).

Keďže predmetné podpisové hárky spĺňali požiadavky na uplatnenie petičného práva   
podľa zákona č. 85/1990 Zb. o petičnom práve v znení neskorších predpisov, po vyžiadaní a oboznámení sa s relevantnými informáciami o aktuálnom stave predmetnej problematiky si Vám dovoľujeme zaslať nasledovnú odpoveď:

Spoločnosť MH Manažment, a. s. je ad roku 2016 účastníkom série súdnych sporov   
na základe žalôb podaných bývalými zamestnancami SCP, a. s. Viacerí členovia petičného výboru v predmetných sporoch osobne vystupovali, resp. niektorí aj naďalej vystupujú   
v postavení žalobcov, pričom tieto súdne spory ešte nie sú všetky právoplatne skončené. Všetky doteraz ukončené súdne spory iniciované jednotlivými bývalými zamestnancami SCP, a. s.   
a ECO-PAPIER Ružomberok, občianske združenie, ktorých účastníkom bal aj MH Manažment, a. s. boli doposiaľ zamietnuté.

Voči spoločnosti MH Manažment, a. s., ako žalovanému v ďalšom rade, sa prostredníctvom súdu domáhate zrušenia samotnej privatizácie, alternatívne si uplatňujete aj nároky na vydanie zamestnaneckých akcií, resp. náhrady škody.

Obsahom petície je v zásade identická argumentácia používaná Vami ako žalobcami   
v súdnych konaniach a je prakticky od roku 2006 až do súčasnosti predmetom nepretržitej rozhodovacej činnosti celej sústavy súdnictva Slovenskej republiky.

V sporoch, ktoré boli Vami, resp. Vami založenými subjektmi iniciované, súdy od roku 2006 až do súčasnosti stabilne konštatujú, že Vám ani z titulu zákona o veľkej privatizácii   
č. 92/1991 Zb., ani z titulu rozhodnutia Prezídia Fondu národného majetku SR z roku 1996,  
ani zo samotnej privatizačnej zmluvy z roku 1996, nevznikli žiadne práva, pritom v rámci jednotnej názorovej línie súdy zdôrazňujú, že privatizačná zmluva z roku 1996, ako aj oba jej dodatky sú platné právne úkony. Z týchto dôvodov zneli všetky doposiaľ vydané meritórne rozhodnutia vo veci v neprospech Vás ako žalobcov, ide konkrétne o tieto rozhodnutia:

1. rozsudok Okresného súdu Ružomberok sp. zn. 6C/125/2006 potvrdený rozsudkom Krajského súdu v Žiline sp. zn. 10Co/315/2009,
2. rozsudok Okresného súdu Bratislava I sp. zn. 33Cb/71/2016 potvrdený rozsudkom Krajského súdu v Bratislave sp. zn. 1Cob/144/2018, dovolanie odmietnuté uznesením Najvyššieho súdu SR č.k. 4Obdo/36/2019-166, ústavná sťažnosť odmietnutá uznesením Ústavného súdu SR, č.k. III. ÚS 383/2023-63,
3. nález Ústavného súdu SR č.k. II. ÚS 373/2018-363,
4. rozsudok Okresného súdu Bratislava I č.k. 30Cb/72/2016-929 (zatiaľ nie je právoplatný).

Z pohľadu súdenej problematiky majú zásadný význam najmä rozhodnutie Najvyššieho súdu SR (5/2021) a aktuálne najnovšie rozhodnutie Ústavného súdu SR (8/2023) obe vydané   
v spore žalobcu Drusková, ktorými najvyššie súdne autority definitívne potvrdili správnosť právnych záverov inštančne podriadených súdov, že privatizácia SCP, a. s. je platná a žiadnemu z bývalých zamestnancov SCP, a. s. nevznikli nimi tvrdené nároky. Predmetné rozhodnutia   
na vnútroštátnej úrovni fakticky uzavreli proces spochybňovania privatizácie SCP, a. s., nakoľko ide o rozhodnutia najvyšších súdnych autorít, ktoré sú podľa procesného práva konečné   
a pre všetky slovenské súdy, vrátane účastníkov súdneho konania, t. j. aj pre MH Manažment,   
a. s., právne záväzné.

Prostredníctvom predmetnej petície, rovnako ako vo svojich predchádzajúcich petíciách, sa opäť domáhate intervencie zo strany vlády Slovenskej republiky, resp. ministra hospodárstva SR (v tomto čase už ministerky hospodárstva SR), s cieľom zvrátiť pre Vás nepriaznivý právny stav, ktorý vyplynul z vyššie spomínaných súdnych konaní. Rešpektujúc princíp právnej istoty, ktorý bol súdmi nastolený právoplatnými súdnymi rozhodnutiami vydanými v sérii sporov   
v kauze SCP, a. s., nie je v podmienkach právneho štátu mysliteľné, aby ktorýkoľvek subjekt, vrátane MH SR, spoločnosti MH Manažment, a. s., či štátu, konal v priamom rozpore   
so záväznými závermi, ktoré z nich plynú. **MH SR preto trvá na svojom stanovisku, ktoré Vám uviedlo už v minulosti, a to, že** **za daného právneho stavu preto neexistuje právny titul, na podklade ktorého by štát, resp. ním ovládaná spoločnosť MH Manažment, a. s., mala konať v rozpore s právoplatnými, a teda záväznými rozhodnutiami súdov a iniciovať akékoľvek dohody o urovnaní ešte prebiehajúcich súdnych konaní, príp. iné úkony   
vo vzťahu k spoločnosti ECO-INVESTMENT, a. s.**

So zreteľom na vyššie uvedené skutočnosti, ako aj s ohľadom na to, že viacero členov petičného výboru aktuálne vystupuje v prebiehajúcich súdnych sporoch v postavení žalobcov, máme za to, že prípadné stretnutie s predstaviteľmi vlády SR, resp. ministerkou hospodárstva SR, nie je spôsobilé privodiť akúkoľvek zmenu súčasného právneho stavu veci v súdnych konaniach, ktorá je predmetom Vašej petície a tým jej nie je možné ani tentokrát vyhovieť.

Ako MH SR, tak aj spoločnosť MH Manažment, a. s., rešpektuje doterajšie rozhodnutia súdov rôznych inštancií ako najvyšších autorít poverených aplikovaním a výkladom zákonov   
v právnom štáte, pričom imnenáleží úloha hodnotiť správnosť týchto rozhodnutí, ako ani pozadie a okolnosti, ktoré predmetné súdy k týmto rozhodnutiam viedli.

Touto odpoveďou považujeme Vašu petíciu z úrovne MH SR za vybavenú.

S úctou

Mgr. Peter Semanco

riaditeľ odboru kontroly a prevencie korupcie

Na vedomie:

MH Manažment, a.s.

predseda predstavenstva

Turbínova 3

831 04 Bratislava – mestská časť Nové Mesto